钦定古今图书集成/理学汇编/文学典/第197卷 > 《唐诗类选后序》前人
## 钦定古今图书集成/理学汇编/文学典/第197卷 > 《唐诗类选后序》前人

余为《类选》三十年，神思耗竭，不觉老之将至。今大纲
已定，勒成一家，庶及生存，免负平昔。若元相国稹、白
尚书居易，擅名一时，天下称为元白，学者翕翕，号“元和诗。”其家集浩大，不可雕摘，今共无所取，盖微志存
焉。所不足于此者，以删定之初，如相国令狐楚、李凉
公逢吉、李淮、海绅、刘宾客禹锡、杨茂卿、卢仝、沈亚之、
刘猛、李涉、李璆、陆畅、章孝标、陈罕等十数公，诗犹在
世。及稍沦谢，即文集未行，纵有一篇一咏，得于人者，
亦未称所录僻远孤儒，有志难就，粗随所见，不可殚
论，终愧力不及心，庶非耳目之过也。近则杜舍人牧、
许鄂州浑洎、张祜、赵嘏、顾非熊数公，并有诗句，播在
人口，身殁才二三年，亦《正集》未得绝“笔之文，若有所
别为卷轴，附于二十卷之外，冀无见恨。若须待见全
本，则撰集必无成功。若但泛取传闻，则篇章不得其
美。”已上并无采摭，盖前序所谓“终恨见之不遍”者矣。
唯歙州敬方，才力周备，兴比之间，独与前辈相近亡
没。虽近家集已成三百首，中间录律韵八篇而已。虽
前后敻接，或畏多言，而典刑具存，非敢遐弃，又前所
谓“无虑，选之不公”者矣。嗟乎！行年七十有四，一名已
成，一官已弃，不惧势逼，不为利迁，知我以类选，起序
者天也。取舍之法，二十通在，故题之于后云耳。